**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Pravni okvir za primenu video nadzora**

**Datum: 25.12.2014.**

**Br. 11/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 2](#_Toc407354098)

[NEMAČKA 2](#_Toc407354099)

[SLOVENIJA 4](#_Toc407354100)

[CRNA GORA 5](#_Toc407354101)

[HRVATSKA 7](#_Toc407354102)

[FINSKA 9](#_Toc407354103)

[FRANCUSKA 10](#_Toc407354104)

# UVOD

Nijedan zakon u Republici Srbiji ne uređuje video nadzor u stambenim zgradama. Ni sam Zakon o zaštiti podataka o ličnosti („Službeni glasnik Republike Srbije", br. 97/08 i 104/09 - dr. zakon, 68/2012 – Odluka US i 107/2012), kao matični, krovni zakon u ovoj oblasti, ni jednom jedinom odredbom ne uređuje obradu ličnih podataka građana u odnosu na video nadzor uopšte, pa ni video nadzor u stambenim zgradama. Uprkos tome, prilikom uvođenja video nadzora potrebno je držati se odredbi Zakona o zaštiti podataka o ličnosti, kao i usvojenih međunarodnih standarda u ovoj oblasti. Upotreba video nadzora može značajno da ugrozi privatnost pojedinca/ke, ali i druga prava i slobode ljudi (npr. slobodu kretanja, pravo na zaštitu podataka o ličnosti), pa se na njegovo uvođenje ne sme gledati kao na običnu tehničku odluku i zato se za donošenje ovakve odluke po pravilu traži kvalifikovana većina, znatno veća od uobičajene. Na primer, zakoni Crne Gore predviđaju da je to saglasnost 70 % vlasnika stanova. Pritom, valja jasno definisati razloge uvođenja nadzora, tj. svrhu obrade (bezbednost ljudi, zaštita imovine i sl.). Prilikom odlučivanja koji prostor treba pokriti video nadzorom, treba imati u vidu princip srazmernosti primene video nadzora i princip srazmernosti u vršenju aktivnosti video nadzora, što između ostalog podrazumeva procenu da li je sa stanovišta svrhe obrade neophodno određeni prostor pokriti video nadzorom ili se svrha obrade može ostvariti na manje invazivan način, a da je pritom srazmernost postupaka adekvatna. Vizuelni ugao koji pokriva kamera ne sme biti takav da se snima veći prostor od onog koji je neophodan za ostavarenje svrhe obrade ili da pokriva prostor koji je isključivo vlasništvo privatnih lica. U mnogim zemljama video nadzor podrazumeva nadzor nad ulaskom i izlaskom u zajedničke prostorije, a ne i nadzor tokom boravka u prostoriji. U nekim od njih je čak takav nadzor nekih zajedničkih prostorija, uključujući i liftove, zabranjen. Isto tako, u mnogim zemljama je zabranjeno snimanje ulaska i izlaska iz individualnih stanova. Takođe, ne bi bio dozvoljen video nadzor koji bi pokrivao privatne stanove na svakom spratu. Potreba i značaj preduzimanja mera radi zaštite imovine i lica, ne isključuje obavezu da te mere budu srazmerne svrsi, i da se njima ne povređuju Ustavom zajamčena prava građana. Konačno, lica koja stupaju u prostor pokriven video nadzorom imaju pravo da o tome budu obaveštena. Stambena zgrada koja vrši video nadzor dužna je da na vidnom mestu istakne javno obaveštenje da se vrši video nadzor, a koje bi trebalo da sadrži podatke o tome da je video nadzor u toku i likovni, odnosno grafički simbol video nadzora, naziv rukovaoca koji vrši video nadzor i broj telefona na koji se mogu dobiti informacije u vezi predmetnog video nadzora. Pored toga, sistem video nadzora koji se koristi za vršenje video nadzora mora biti zaštićen od pristupa neovlašćenih lica.

# NEMAČKA

Zakoni koji omogućavaju video nadzor, postoje u Saveznoj Republici Nemačkoj kako na republičkom tako i na saveznom nivou, a jedan od njih je i Krivični zakon. Samo u pojedinim oblastima bezbednosti, kao što su borba protiv međunarodnog terorizma i sprečavanje kriminala, federalne i državne vlasti u borbi protiv kriminala sarađuju, odnosno imaju zajedničke nadležnosti.

*Policijski zakon*

Većina policijskih zakona zemalja EU dozvoljava upotrebu video nadzora samo na takozvanim kriminalnim oblastima, odnosno na onim mestima gde se takođe očekuje veći broj izvršenja krivičnih dela. Međutim, u Donjoj Saksoniji je dozvoljen video nadzor nad svim javnim prostorima. Po pravilu, građani moraju biti upoznati sa video nadzorom na odgovarajući način kako njegova svrha ne bi bila ugrožena. U slučaju evidencija postoji pravilo o brisanju zapisa, od kojih postoje izuzeci, ali samo za potrebe bezbednosti i sprovođenja zakona. Za razliku od toga, policijski zakoni predviđaju evidencije za sumnjive ili nesumnjive ljude, ali i neke druge. U nekim državama, donošenje pravne regulative o video nadzoru je u nadležnosti nosioca vlasti. Neke od aktivnosti nadziranja su dozvoljene u ograničenom vremenu. Međutim, podaci dobijeni na taj način mogu biti otkriveni samo sa ciljem sprovođenje zakona.

*Savezni zakoni*

Dozvoljeno je korišćenje video nadzora izvan stanova u cilju istražnih radnji ili da bi se utvrdilo gde se nalaze osumnjičeni za zločine od velike važnosti i u slučajevima kada bi se tražene informacije teže dobile na druge načine. Funkcija monitoringa može biti usmerena samo protiv optuženog, to jest, protiv osoba protiv kojih se vodi istraga. Međutim, može se dozvoliti detekcija nevinih lica. Naknadno obaveštavanje praćenih osoba nije obavezno. Policija je ovlašćena da na javnim skupovima u zatvorenim prostorijama i na otvorenom, kao i u liftovima, koristi video i audio zapise kada se prikupljaju dokazi ili postoji sumnja da učesnici nekog javnog okupljanja predstavljaju značajan rizik za javni red i bezbednost. Dobijeni dokazi brišu se nakon završetka postupka, ili kada nisu potrebni za gonjenje učinilaca krivičnih dela. Pored toga, dozvoljaveno je tajno korišćenje video nadzora izvan stana nad licem za koje se pretpostavlja da je počinilo težak zločin, ili se sumnja da predstavlja pretnju po državu, njene organe ili visoke funkcionere. Zakon o policiji omogućava korišćenje slike i video nadzora od strane Federalne policije za zaštitu graničnih prelaza ili za zaštitu pojedinih objekata kao što su železničke prostorije ili federalna ministarstava.

Video nadzor u školama koristi se ako je javno dostupan prostor škole kao i školske sportske dvorane u toku upotrebe od strane sportskog kluba ili u školskom dvorištu, a koji se mogu koristiti od strane njenih korisnika ukoliko školski zakon nije drugačije odredio. U Donjoj Saksoniji, na primer, posmatranje video nadzorom javnih površina u školi je dozvoljeno u cilju zaštite učenika i posetilaca škole ili zaštite škole, ljudi i stvari. Pravo na privatnost učenika i nastavnika i obrazovnog sistema škole mora biti usklađeno sa ciljem video nadzora.

*Video nadzor u zatvorima*

Zakon o zaštiti podataka u zatvoru, omogućava otvoreno posmatranje spoljašnjosti i unutrašnjosti institucije kroz video zapis samo ako je to u cilju održavanja bezbednosti i mira u instituciji, i za prevenciju krivičnih dela. Video nadzor u pritvorskim prostorijama je dozvoljen samo na osnovu naredbe zatvorske uprave i za odbranu od ozbiljne pretnje po život ili telo zatvorenika ili drugih, ili za sprečavanje i istraživanje teških krivičnih dela. Za posmatranje koje traje duže od dve nedelje, neophodna je i saglasnost nadzornog organa. Po nalogu lekara, specijalno opremljen zatvorski objekat zatvorske bolnice može se pratiti iz razloga posmatranja kako lice sebi ne bi nanelo povrede ili iz terapeutskih razloga. Evidencija se može obraditi i koristiti za širu javnost za izvršenje kazne zatvora, pritvor mladih i preventivni pritvor, sprečavanje ili gonjenje krivičnih dela i takvih krivičnih dela koja predstavljaju opasnost po bezbednost institucije ili po drugog zatvorenika i treba da bude izbrisana posle najduže mesec dana.

*Video nadzor u privatnim zgradama*

Savezni Zakon o privatnosti važi za prikupljanje, obradu i korišćenje ličnih podataka od strane državnih organa, a i od strane privatnih lica, ukoliko oni obrađuju podatke sa neautomatizovanih datoteka. Za javna mesti smatraju se one oblasti koje su dostupne bez kontrola za neodređene grupe ljudi. Osoba odgovorna za nadzor treba da vrši nadzor na odgovarajući način. Tajni video nadzor nije dozvoljen. Podaci dobijeni video nadzorom moraju da se obrađuju i koriste za postizanje svoje svrhe. Za druge svrhe mogu se koristiti samo gde je to neophodno radi sprečavanja opasnosti za nacionalnu i javnu bezbednost i za gonjenje krivičnih dela. Podaci dobijeni na osnovu nadzora odmah se moraju izbrisati kada više nisu neophodni za postizanje cilja ili su u sukobu sa legitimnim interesima.Tajni video nadzor u preduzećima i detekcija kriminala od strane zaposlenih ili kupaca mogu biti dozvoljeni pod određenim okolnostima kada je to opravdano i predstavlja legitimne interese poslodavca. Kazniće se zatvorom do jedne godine ili novčanom kaznom, ko drugo lice u stambenoj zgradi ili u posebno zaštićenom području neovlašćeno snima i stavlja na raspolaganje trećim licima.

# SLOVENIJA

U Sloveniji, video nadzor je regulisan posebnim poglavljem Zakona o zaštiti podataka o ličnosti, koji je stupio na snagu 1. januara 2005. godine.

Prema odredbama Zakona o zaštiti podataka o ličnosti, odredbe poglavlja 1. *Opšte odredbe o video nadzoru* odnose se na sprovođenje video nadzora, ukoliko nije drugačije određeno posebnim zakonom. Javno ili privatno lice koje vrši video nadzor mora da bude upoznato s odredbama zakona. Obaveštenje o video nadzoru mora da bude vidljivo i jasno objavljeno na način koji omogućava pojedincima da se upoznaju o njegovoj primeni najkasnije kada počne video nadzor.

Obaveštenje o video nadzoru mora da sadrži sledeće informacije:

1. Da se video nadzor odvija;

2. Naziv osobe u javnom ili privatnom sektoru koja ga sprovodi;

3. Broj telefona čijim pozivanjem se mogu dobiti informacije o tome gde i za koje vreme se čuvaju snimci iz sistema video nadzora.

Sistem video nadzora mora biti zaštićen od pristupa neovlašćenih lica.

*Video nadzor u pristupu službenim kancelarijskim prostorijama i poslovnom prostoru*

Video nadzor kancelarijskog prostora ili poslovnog prostora može se sprovoditi ako je to potrebno radi bezbednosti ljudi ili imovine, za obezbeđivanje nadzora ulaska u njih ili njihovog zatvaranja, ili gde zbog prirode rada postoji potencijalna opasnost za zaposlene. Odluku donosi nadležni rukovodilac, drugi nadležni organ u javnom sektoru ili lice u privatnom sektoru. Pismenom odlukom moraju biti objašnjeni razlozi za uvođenje video nadzora. Uvođenje video nadzora može takođe biti utvrđeno statutom ili propisom u skladu sa njim. Video nadzor se može sprovoditi samo na način koji ne pokazuje snimke unutrašnjosti stambenih zgrada i koji ne pokriva ulaz u privatne prostorije ili ulaze u stanove. Sva zaposlena lica u javnom ili privatnom sektoru a koja rade u prostorijama pod nadzorom moraju biti obaveštena pismenim putem o postojanju video nadzora. Video snimak može da sadrži snimak pojedinca (slika ili zvuk), kao i datum i vreme ulaska u i izlaska iz prostorija, a takođe može da sadrži lično ime snimljenog pojedinca, adresu njegovog prebivališta, odnosno boravišta, radno mesto, broj i podatke o vrsti njegovog ličnog dokumenta. Podaci o ličnosti dobijeni snimanjem putem video nadzora mogu se čuvati najduže do godinu dana od njihovog nastanka, a zatim se brišu, osim ako nije drugačije predviđeno zakonom.

*Video nadzor u stambenim zgradama*

Za uvođenje video nadzora u stambenoj zgradi potrebna je pisana saglasnost suvlasnika sa udelom od preko 70% vlasništva. Video nadzor može se uvesti samo u stambenoj zgradi kada je to neophodno za bezbednost ljudi i imovine. Video nadzor u stambenim zgradama može samo da prati pristup ulazima i izlazima u zajedničkim prostorijama stambene zgrade. Video nadzor stana i njegove unutrašnjosti je zabranjen. Takođe je zabranjeno da se omogući ili sprovede trenutni ili naknadni pristup ili ispitivanje snimaka sistema video nadzora, preko interne kablovske televizije, javne kablovske televizije, interneta ili upotrebom drugih telekomunikacija koje su u stanju da prenose takve snimke.

*Video nadzor u oblasti rada*

Video nadzor u oblasti rada može se sprovesti samo u izuzetnim slučajevima kada je nužno potreban za bezbednost ljudi ili imovine ili radi zaštite tajnih podataka i poslovnih tajni i kada se taj cilj ne može postići drugim sredstvima. Video nadzor može se sprovesti samo za one delove područja u kojima moraju biti zaštićeni navedeni interesi. Video nadzor je zabranjen u oblastima rada van radnog mesta, posebno u svlačionicama, liftovima i sanitarnim prostorijama. Zaposleni moraju biti unapred pismeno obavešteni pre početka korišćenja video nadzora. Pre uvođenja video nadzora, poslodavac mora da se konsultuje sa reprezentativnim sindikatom. U oblasti narodne odbrane, nacionalne aktivnosti obaveštajno-bezbednosnih mera i zaštite tajnih podataka ovi zahtevi se ne primenjuju.

# CRNA GORA

Oblast video nadzora u Crnoj Gori uređuje Zakon o zaštiti podataka o ličnosti (''Službeni list Crne Gore'', br. 79/2008, 70/2009 i 44/2012)

Državni organ, organ lokalne samouprave, privredno društvo ili drugo pravno lice i preduzetnik može da vrši video nadzor i pristupa u službeni ili poslovni prostor radi bezbednosti lica i imovine, kontrole ulaska ili izlaska iz službenog ili poslovnog prostora ili, ako zbog prirode posla, postoji mogući rizik za zaposlene. Odluku o uvođenju video nadzora donosi rukovodilac državnog organa, organa lokalne samouprave ili odgovorno lice u privrednom društvu ili drugom pravnom licu, odnosno preduzetnik, ukoliko uvođenje video nadzora nije propisano zakonom. Video nadzor vrši se na način kojim se ne prikazuju snimci unutrašnjosti stambenih zgrada koji nemaju uticaja na ulaz u službene i poslovne prostorije, niti snimci ulaza u stanove. Zaposleni koji rade u prostorijama pod video nadzorom moraju, u pisanom obliku, biti obavešteni o vršenju video nadzora. Državni organ, organ lokalne samouprave, privredno društvo, drugo pravno lice i preduzetnik mogu da vrše video nadzor u službenom ili poslovnom prostoru ako to nalažu razlozi zaštite bezbednosti lica ili imovine ili tajnih podataka i poslovnih tajni i ako se to ne može ostvariti na drugi način. Video nadzor nije dozvoljen u službenom i poslovnom prostoru van radnog mesta, naročito u garderobama, liftovima i sanitarnim prostorijama. Odluku o uvođenju video nadzora, ukoliko uvođenje video nadzora nije propisano zakonom, donosi rukovodilac državnog organa, organa lokalne samouprave ili odgovorno lice u privrednom društvu ili drugom pravnom licu, odnosno preduzetnik. Lica su dužna da pre donošenja odluke o uvođenju video nadzora pribave mišljenje sindikata, odnosno predstavnika zaposlenih. Zaposleni moraju biti obavešteni o uvođenju video nadzora u pisanom obliku pre početka vršenja video nadzora. Ove odredbe ne primjenjuju se na službeni i poslovni prostor državnih organa nadležnih za poslove u oblasti odbrane, nacionalne i javne bezbednosti i zaštite tajnih podataka. Evidencija sadrži: snimak lica (sliku ili zvuk, odnosno sliku i zvuk), datum i vreme snimanja ulaska i izlaska, a po potrebi i lično ime snimljenog lica, njegovo prebivalište ili boravište i adresu, zaposlenje, vrstu i broj identifikacionog dokumenta, razloge ulaska, ako su lični podaci koji su uneseni prikupljeni pored snimka ili putem snimka sistema video nadzora. Lični podaci iz evidencije čuvaju se najduže godinu dana od dana nastanka. U stambenim zgradama može da se vrši video nadzor ulaza i izlaza u zgradu i zajedničkih prostorija. Za uvođenje video nadzora u stambenoj zgradi, potrebna je saglasnost skupštine etažnih vlasnika u pisanoj formi. Saglasnost je data ako se za nju izjasne članovi skupštine kojima pripada više od 70% vlasništva. Zabranjen je pristup snimcima sistema video nadzora preko interne kablovske televizije, javne kablovske televizije, interneta, ili drugih sredstava za telekomunikaciju kojima se takvi snimci mogu preneti, bilo u trenutku njihovog nastanka ili nakon toga. Ulasci u stanove lica ne mogu se snimati sistemima video nadzora. Državni organ, organ lokalne samouprave, privredno društvo i drugo pravno lice i preduzetnik koji vrši video nadzor obavezan je da istakne javno obaveštenje da se vrši video nadzor. Obaveštenje mora biti istaknuto na vidnom mestu na način koji omogućava licima da se sa vršenjem video nadzora upoznaju pre početka vršenja video nadzora, a najkasnije u trenutku početka vršenja video nadzora.

Obaveštenje sadrži podatke o:

1) zvanju lica koje vrši video nadzor;

2) broju telefona na koji se mogu dobiti informacije gde se i koliko dugo čuvaju snimci iz sistema video nadzora.

Isticanjem obaveštenja smatra se da je lice obavešteno o obradi ličnih podataka. Sistem video nadzora koji se koristi za vršenje video nadzora mora biti zaštićen od pristupa neovlašćenih lica. Ove odredbe, primenjuju se na vršenje video nadzora javnih površina, ako posebnim zakonom nije drukčije određeno.

# HRVATSKA

Video nadzor u Republici Hrvatskoj regulisan je Pravilnikom o načinu i uslovima obavljanja poslova privatne zaštite na javnim površinama („Narodne novine“, br. 36/12)

Ovim Pravilnikom propisuju se način i uslovi obavljanja poslova privatne zaštite na javnim površinama, kao i način primene ovlašćenja na javnim površinama propisanih Zakonom o privatnoj zaštiti (u daljem tekstu: Zakon) od strane čuvara i redara – tehničara. Javna površina je svaka površina javne namene čije je korišćenje namenjeno svima i pod jednakim uslovima (javne zelene površine, pešačke staze, pešačke zone, otvoreni odvodni kanali, trgovi, parkovi, dečja igrališta i javne saobraćajnice te delovi javnih puteva koji prolaze kroz naselja, kad se ti delovi ne održavaju kao javni putevi prema posebnom zakonu). Javna površina smatra se zasebnim objektom štićenja, u skladu sa podzakonskim propisom koji uređuje područje primene tehničke zaštite. Parkirališta, groblja, pijace i površine rekreativnih centara ne smatraju se javnim površinama u smislu odredbi ovoga Pravilnika. Objekti javnih površina su svi objekti (zgrade, kiosci, ulična rasveta, ograde, reklamni i drugi panoi, tramvajske nadstrešnice i dr.) koji se nalaze na javnim površinama i u vlasništvu su ili posedu jedinica lokalne samouprave. Perimetar javne površine je spoljni rub koji graniči pojedinu javnu površinu i odvaja je od ostalog prostora (površine ili građevine). Poslovi privatne zaštite na javnim površinama su poslovi fizičke i/ili tehničke zaštite koji se obavljaju u skladu sa važećim propisima koji uređuju delatnost privatne zaštite, a kojima je svrha podizanje nivoa opšte sigurnosti ljudi i imovine na javnim površinama. Delatnost privatne zaštite na javnim površinama mogu obavljati pravna lica i unutrašnje čuvarske službe koji imaju odobrenje za obavljanje delatnosti privatne (fizičke i/ili tehničke) zaštite uz uslov da je jedinica lokalne samouprave prethodno dala odobrenje za obavljanje tih poslova od strane nadležne policijske uprave.

Predlog za izdavanje odobrenja za obavljanje poslova privatne zaštite na javnim površinama, jedinica lokalne samouprave podnosi jedinici nadležne policijske uprave koja sprovodi nadzor nad obavljanjem delatnosti obezbeđenja te prilaže:

1. Bezbednosnu procenu ugroženih dobara na javnoj površini koja sadrži osnovne podatke o javnoj površini, skicu javne površine s jasno ucrtanim perimetrom štićenja te odgovarajuću katastarsku i drugu dokumentaciju kojom se dokazuje status javne površine;

2. Plan čuvanja javne površine sa željenim načinom čuvanja (fizičkom i/ili tehničkom zaštitom) javne površine;

3. Naziv pravnog lica ili firme koji bi obavljali poslove privatne zaštite na javnoj površini.

Odobrenje iz stava 1. može se izdati ukoliko je iz predloga jasno da će štićenje javne površine podići nivo opšte bezbednosti ljudi i imovine na javnim površinama.

Sprovođenje tehničke zaštite obavlja se sledećim sredstvima i uređajima te sistemima tehničke zaštite:

- ugradnjom sistema videonadzora s čuvanjem video zapisa (u daljem tekstu: videonadzor),

- ugradnjom specijalnih rampi, ograda i drugih tehničkih elemenata kojima se sprečava ulazak motornih vozila na javne površine,

– korišćenjem ručnog detektora metala.

Sistem videonadzora ugrađuje se na postojeće objekte javnih površina ili, za tu namenu posebno izgrađene objekte, koji su u vlasništvu ili posedu jedinice lokalne samouprave. Sistem videonadzora mora zadovoljavati tehnički uslov ispravnosti i funkcionalnosti, odnosno ispunjavati svrhu za koju je ugrađen. Rezolucija kamera mora obezbediti 130 pix/m (piksela po metru) što predstavlja prepoznavanje osoba u sceni/kadru. Snimač mora podržavati snimanje videoinformacija od 130 pix/m za svaku kameru po svakom kanalu. Način ugradnje videonadzora na javnim površinama mora sadržati sve elemente propisane pravilnikom koji uređuje područje primene tehničke zaštite. Odredbe ovog Pravilnika ne odnose se na sisteme videonadzora ugrađene na privatnim objektima (bankama, menjačnicama, ulazima u zgrade i slično) čije kamere delom zahvataju i deo perimetra javne površine. Vlasnik videonadzora, kao i snimljenog materijala, je jedinica lokalne samouprave i odgovorna je za njegovo održavanje, ispravnost i funkcionalnost te zakonito korišćenje videozapisa. Jedinica lokalne samouprave dužna je da istakne na vidnom mestu na javnoj površini pisano obaveštenje da se prostor štiti videonadzorom tako da ga mogu videti osobe koje ulaze na štićeni prostor javne površine iz svih smerova. Jedinica lokalne samouprave dužna je da čuva materijal snimljen videonadzorom najmanje 168 sati na mediju na kojem je sačuvan a na pisani zahtev organa nadležnog za sprovođenje krivičnog gonjenja radi korišćenja u krivičnom ili prekršajnom postupku, dužna ih je predati bez uslova. Snimač na kojem se čuva materijal snimljen videonadzorom javnih površina i snimljeni materijal moraju biti smešteni u štićenom prostoru jedinice lokalne samouprave na način da se obezbedi zaštita od neovlašćenog pristupa, korišćenja ili otuđenja snimača odnosno snimljenog materijala. Štićeni prostor jedinice lokalne samouprave mora imati odgovarajuću kontrolu ulaska/izlaska u/iz prostora na način da se svaki ulazak/izlazak osoba pisano evidentira. Snimač mora biti u posebnom kućištu koje je mehanički učvršćeno za podlogu (zid, pod), a snimljeni materijal koji nije sačuvan na samom snimaču već na drugom mediju (CD, DVD, VHS) mora biti smešten u ormaru s otvaranjem putem bezbednosne mehaničke ili numeričke brave. Pristup štićenoj prostoriji i snimaču može imati samo odgovorno lice jedinice lokalne samouprave ili osoba koju on za to ovlasti. U štićenom prostoru u kojem je smešten snimač mora biti ugrađen sistem videonadzora koji se sastoji od najmanje jedne videokamere rezolucije minimalno 480 TVL, a snimača 4 CIF (704x576) odnosno više od 400 TVL. U slučaju da se snimci s videokamera čuvaju na memorijskim karticama, ili na tvrdim diskovima ili na drugim medijima koji se nalaze u kameri ili pored kamere, navedeni mediji moraju biti smešteni tako da su nedostupni neovlašćenim osobama. Svrha i namena sistema tehničke zaštite mora biti valjano obrazložena kao deo pisanog predloga jedinice lokalne samouprave na temelju kojeg se izdaje odobrenje za obavljanje poslova privatne (tehničke) zaštite na javnim površinama.

# FINSKA

Finska nema poseban zakon o video nadzoru. Krivični zakonik sadrži odredbe kojima se zabranjuje upotreba elektronskog nadzora i prisluškivanja (Poglavlje 24). Zakon o ličnim podacima i Zakon o zaštiti privatnosti, takođe sadrže relevantne odredbe. Nadzor kamerom je dozvoljen samo ako su ispunjeni uslovi navedeni u odredbama Krivičnog zakonika i Zakona o ličnosti a koje se odnose na obradu ličnih podataka i pokrivaju snimljene podatke. Prema Krivičnom zakoniku, svako ko gleda ili nezakonito prati osobu sa tehničkim uređajem i krši privatnost neke osobe je kriv za nelegalno snimanje. Domaće prostorije, toalet, svlačionice i ostala takva mesta su zaštićeni od elektronskog nadzora. Zaštita se odnosi i na javne zgrade, kancelarije i preduzeća kada oni nisu otvoreni za javnost. Na takvim mestima koja su zatvorena za javnost, snimanje ili praćenje osoba tehničkim uređajem, na primer kamerom za video nadzor, je kažnjivo ako se odvija nezakonito i krši privatnost neke osobe. Kamera za nadzor nije dozvoljena ako je dobijena dozvola od osobe koja je pod prismotrom ili ako za cilj ima nadglednja protivpravnog ulaska u privatne ili javne prostorije. To znači da osoba koja nezakonito uđe u prostorije može da bude praćene sa sigurnosne kamere i to može čak biti skriveni nadzor, pod uslovom da postoje znakovi koji označavaju da su prostorije pod video nadzorom. Zakon o zaštiti privatnosti na radu (br. 759/2004) sadrži poglavlje 5 o video nadzoru na radnom mestu. Poslodavac može koristiti kamere i nadzor u radnim prostorijama u cilju obezbeđivanja lične sigurnosti zaposlenih i drugih lica u prostorijama, ako štiti imovinu ili nadzire ispravnost proizvodnih procesa, kao i za sprečavanje ili istragu situacija kojima se ugrožavaju bezbednost imovine ili proizvodni procesi. Kamera za nadzor mora biti transparentna. Znaci u vezi sa video nadzorom i načinom sprovođenja moraju da budu istaknuti u oblastima u kojima se nalaze kamere. Zakon o ličnim podacima se primenjuje ako se podaci prikupljaju i evidentiraju video nadzorom. Slika je lični podatak kao što je definisano u Zakonu ako je osoba prepoznatljiva na njemu. Snimljene slike generalno formiraju datoteku podataka o ličnosti. Zakon zahteva da nadzor kamerama, bez obzira na to gde se odvija, mora biti dovoljno opravdan sa stanovišta aktivnosti kontrolora datoteke ličnih podataka. Nepotrebno snimanje podataka je zabranjeno, ali podaci mogu biti snimljeni ako za to postoje odgovarajući razlozi. Takođe, Zakon o ličnim podacima nalaže prethodno obaveštenje o video nadzoru. Ljudi moraju biti svesni video nadzora, tako da se mogu ponašati u skladu sa njim. Opis datoteke podataka o ličnosti, koji sadrži osnovne informacije o video nadzoru i osobama zaduženim za njega, takođe treba da bude dostupan svakome ko se prati.

*Saobraćajni nadzor*

Pored gore navedenih akata, Zakona o policiji (br. 493/1995, odeljak 29) navodi:

''Nakon što prethodno obavesti, policija ima pravo da sprovede tehnički nadzor na javnom mestu ili na javnom putu u cilju održavanja javnog reda i mira, sprečavanju dela, identifikacije osoba osumnjičenih za krivično delo. Zakon o policiji propisuje preduslove za tehnički monitoring. Policija ima pravo da sprovede tehnički nadzor na javnom mestu kako bi se održao javni red i mir, sprečila krivična dela, identifikovale osobe osumnjičene za krivična dela. Tehnički nadzor može se organizovati u određenom mestu ili oblasti koja je otvorena za javnost. Automatski nadzor saobraćaja spada u ovu kategoriju. U Finskoj je policija izvršila široku upotrebu automatskog saobraćajnog nadzora, uglavnom za praćenje poštovanja ograničenja brzine. Znaci upozoravaju vozače unapred o postojanju automatskih kamera za brzinu.

*Zatvori*

Nadzor kamerama se intenzivno koristi u zatvorima što omogućava prilično sveobuhvatan nadzor. Radi se o nadzoru sastanaka, a posebno je napomenut i monitoring tokom izolacije u zatvorima.

*Škole*

Nadzor kamerama u školama je porastao u poslednjih nekoliko godina. Cilj je da se spreči vandalizam i slučajevi zlostavljanja. Snimanje i sistemi kamera za nadzor često rade danonoćno u zajedničkim objektima kao što su hale, školska dvorišta, računarske učionice.

*Privatne ustanove*

Privatne ustanove kao što su banke, prodavnice itd. generalno imaju nadzorne kamere, a to je regulisano gore navedenim propisima.

# FRANCUSKA

Video nadzorni sistemi mogu imati dva različita pravna režima u zavisnosti od njihove lokacije. Sistemi na javnim mestima regulisani su Zakonom o video nadzoru (''Službeni glasnik'', br. 21/95, članovi 10.10-1). Vizuelni zapisi koji ispunjavaju uslove navedene u ovom zakonu podležu njegovim odredbama, što isključuje vizuelne zapise koji se koriste za automatsku obradu ili su sadržani u strukturisanim fajlovima na osnovu kriterijuma za identifikaciju, direktnu ili indirektnu, fizičkih lica, a koja su predmet Zakona br. 78-17 od 6. januara 1978. koji se odnosi na podatke, dokumenta i slobode. Prenos i snimanje slika dobijenih video nadzorom na putu može se sprovesti od strane nadležnih državnih organa u cilju zaštite javnih i drugih objekata i njihove okoline, sredstava za narodnu odbranu, regulisanja saobraćaja, poštovanja propisa ili sprečavanja oštećenja, zaštite bezbednosti lica i imovine u oblastima posebnog rizika. Isto pravo imaju i državni organi u cilju sprečavanja terorističkih akata i zaštite neposrednog okruženja svojih zgrada i objekata, kao i drugih pravnih lica na mestima za koja se pretpostavlja da će biti izložena terorističkim napadima. Takođe, ove operacije se mogu sprovesti na mestima i u objektima otvorenim za javnost sa ciljem da se osigura bezbednost ljudi i imovine, kada su ta mesta i objekti pod posebnim rizikom od napada ili krađe ili će verovatno biti izložena aktima terorizma. Nadzorne operacije se izvode tako što se snima unutrašnjost stambenih zgrada. Javnost je jasno i trajno informisana o postojanju sistema video nadzora i organa ili osoba odgovornih za njegovo sprovođenje. Instalacija sistema video nadzora može biti odobrena od strane predstavnika državne vlasti u Parizu, osim kada je u pitanju nacionalna odbrana. Službena ovlašćenja propisuju sve potrebne mere predostrožnosti, a posebno kvalifikacije odgovornih za funkcionisanje sistema video nadzora, ili pregledanje snimaka kako bi se osiguralo poštovanje odredbi zakona. Ovlašćenje može propisati da pojedinačno imenovani i ovlašćeni agenti nacionalne policije i žandarmerije dostavljaju slike i snimke. Ono propisuje procedure prenosa slika i pristup evidenciji slika, rok trajanja, i to u roku od mesec dana za prenose ili pristupe, njihovo čuvanje za potrebe krivičnog postupka. Odluka da se dozvoli pojedinačno imenovanim i ovlašćenim agentima policije i žandarmerije da budu primaoci slika i snimaka može se doneti u bilo kom trenutku nakon obaveštenja dobijenog od nadležnog organa. Video sistemi se odobravaju na period od pet godina. Isti pravni režim se primenjuje na javnim mestima i u privatnim prostorima koji su otvoreni za javnost, kao što su banke i prodavnice. Međutim, treba imati u vidu da su video uređaji koji koriste digitalne sisteme, što je sve češće, predmet upotrebe ne samo od strane lokalnih vlasti, već i šire javnosti. U pogledu privatnih poslovnih prostorija, kao što su na primer kompanije, sistem video nadzora je znatno drugačiji. Ako poslodavac namerava da instalira kamere na radnom mestu, on mora o tome da prethodno obavesti zaposlene. Savet zaposlenih, koji se obavezno osniva u preduzećima sa pedeset ili više zaposlenih, mora da bude obavešten i konsultovan pre uvođenja video nadzora.

***Izvori informacija***

Agencija za nacionalnu bezbjednost Crne Gore. [www.anb.gov.me](http://www.anb.gov.me)

Krivični zakonik Finske (verzija na engleskom jeziku). <http://www.finlex.fi/fi/laki/kaannokset/1889/en18890039.pd>

Nemačka federalna policija. [www.bundespolizei.de](http://www.bundespolizei.de)

Nemački krivični zakonik (verzija na engleskom jeziku). [www.gesetze-im-internet.de/englisch\_stgb/englisch\_stgb.html](http://www.gesetze-im-internet.de/englisch_stgb/englisch_stgb.html)

Savet Evrope. [www.coe.int](http://www.coe.int)

Hrvatski pravni portal. [www.propisi.hr](http://www.propisi.hr)

Legifrance: le service public de la diffusion du droit. [www.legifrance.gouv.fr](http://www.legifrance.gouv.fr)

Legislationline: legislative database. [www.legislationline.org/documents/section/criminal-codes](http://www.legislationline.org/documents/section/criminal-codes)

Vidéosurveillance dans les lieux publics. <http://vosdroits.service-public.fr/particuliers/F2517.xhtml>

Istraživanje uradio:

Zoran Manojlović

mlađi savetnik - istraživač